עין איה על שבת ט צט
צט. שוב מה כתיב בה, "לא יהיה לך אלהים אחרים", בין נכרים אתם שרויים שעובדים ע"ז. האורה החיובית בגאון גדלה היא מתגברת ועולה במלא זוהר בהיקותה, בהיותה מתפגשת עם המון מחשכים שליליים שהיא מתעלה על ידם, בהתנשאה בתועפות עוזה להאיר מתוך מחשכים, ולהפוך את כל חושך וצלמות לאור נגוהות. המחשכים, התוכנים השליליים, כחות הזוהמא והמאפלים, צריכים להיות סובבים ביחש סביבי את מכון האורה, "סביב רשעים יתהלכון", מבלי חדור אל תוכיותו. ובאופן זה הנהרה מגלה את שגיבות ממשלתה, בצאתה בעז גבורתה ללחום מלחמת האור עם כל גדודי החושך. ויפעת הטוב והקודש באה, ואור אל אלהי אמת מתרומם ומתעטר בכל פאר ועז. 
מלאכי עליון, צבאות קודש, הם שרויים בהאור החיובי. אין מחשכי שלילה שולטים בחוגיהם, ואין כחות הזוהמא פועלים עליהם את השפעתם הסביבית, על כן לא מהם ועל ידם תתפרץ האורה האלהית בשטפי כבודה להחיות ולהאיר את כל עולמים. מה כתיב בה, "לא יהיה לך אלהים אחרים", בין נכרים אתם שרויים. יחש סביבי היש לכם עם גדודי מחשכים, היכולים אתם לצייר את השליליות הבאה מתוך מעבי חומר וחשכת בשר של המון עמים השקועים בתוך מצולות הצלמות, עד אשר תעצרו כח להתגבר על כל שיא גבורת רשעת השפעתם, ואיכה זה תוכל החיוביות העליונה במלא קדשה להיות מוכרת על ידיכם, כיון שאין בכם יחש שלילי של עובדי ע"ז.
שבת ט צט